Številka: 0100-601/2019/3

Datum: 5. 8. 2019

# Zadeva: Mnenje glede razporejanja srednjih medicinskih sester po 38. členu ZZDej-K in uporaba 14. člena ZSPJS – odgovor

Zveza: vaše elektronsko zaprosilo z dne 31. 7. 2019

Prejeli smo vaše zaprosilo, iz katerega izhaja, da menite, da mnenje Ministrstva za zdravje ni v skladu z določbo 14. člena Zakona o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18, v nadaljevanju: ZSPJS) ter da se plačni razred delovnega mesta ne more zniževati, pač pa se lahko zniža le osnovna plača javnega uslužbenca, in sicer za en ali dva plačna razreda. Prilagate tudi primer ter prosite za potrditev, ali ste ravnali pravilno.

Glede premeščanja zaposlenih na delovna mesta diplomiranih medicinskih sester na podlagi 38. člena ZZDej-K, vam v okviru pristojnosti ministrstva za sistem plač v javnem sektorju posredujemo naslednje mnenje:

Uvodoma pojasnjujemo, da določba 14. člena ZSPJS, ki določa, da javnemu uslužbencu, ki opravlja delo na delovnem mestu (VII/1 ali višjega tarifnega razreda) z nižjo izobrazbo od zahtevane, pripada osnovna plača za en ali dva plačna razreda zmanjša osnovna plača (odvisno od dopolnjenih let delovne dobe), ne predstavlja pravne podlage za razporejanje javnih uslužbencev na delovna mesta, za katera ne izpolnjujejo pogoja ustrezne stopnje izobrazbe. ZSPJS kot zakon, ki ureja sistem plač v javnem sektorju, določa le pravila za določanje, obračunavanje in izplačevanje plač, torej konkretno pravilo za določitev plače v primeru, ko javni uslužbenec opravlja delo na delovnem mestu z nižjo izobrazbe od zahtevane in ne posega v področno zakonodajo, ki določa pravila glede izpolnjevanja pogojev (tudi izobrazbenih) za zasedbo delovnih mest.

Čeprav je 19. člen ZSPJS umeščen v poglavje V. z naslovom Napredovanje, pa v primeru tega člena ne gre za pravila o napredovanju, ampak za pravilo določitve plače ob zaposlitvi, premestitvi na drugo delovno mesto oziroma imenovanju v naziv ali višji naziv, kot je naslovljen tudi sam člen. ZSPJS namreč v prvem odstavku 19. člena določa, da se ob zaposlitvi, premestitvi na drugo delovno mesto oziroma imenovanju v naziv ali višji naziv javni uslužbenec uvrsti v plačni razred, v katerega je uvrščeno delovno mesto, za katerega je javni uslužbenec sklenil delovno razmerje, oziroma na katerega je bil premeščen, oziroma v plačni razred, v katerega je uvrščen naziv, v katerega je imenovan. Če bi bil javni uslužbenec zaradi premestitve na delovno mesto oziroma v naziv v višjem tarifnem razredu uvrščen v nižji ali isti plačni razred, kot ga je dosegel z napredovanjem na delovnem mestu oziroma v nazivu pred to premestitvijo, se mu plačni razred na novem delovnem mestu oziroma v nazivu določi tako, da se že doseženi plačni razred na delovnem mestu oziroma v nazivu pred premestitvijo oziroma imenovanjem poveča za en plačni razred. Ne glede na določbo prejšnjega stavka javnega uslužbenca ni možno uvrstiti v višji plačni razred kot znaša najvišji plačni razred delovnega mesta oziroma naziva, na oziroma v katerega je javni uslužbenec premeščen oziroma imenovan, ki ga je možno doseči z napredovanjem.

Navedeno pomeni, da je plačni razred, ki ga je javni uslužbenec dosegel z napredovanjem na delovnem mestu pred premestitvijo, ključna informacija za pravilno določitev plačnega razreda ob prehodu na delovno mesto v višjem tarifnem razredu, pri čemer ne gre za prenos plačnih razredov napredovanj, doseženih na prejšnjem delovnem mestu v nižjem tarifnem razredu. S tem pravilom se doseže, da ima javni uslužbenec s premestitvijo na delovno mesto v višjem tarifnem razredu najmanj 1 plačni razred višjo plačo glede na prejšnje delovno mesto v nižjem tarifnem razredu. Določba drugega stavka prvega odstavka 19. člena ZSPJS, skladno s katero se javnemu uslužbencu že doseženi plačni razred na delovnem mestu oziroma v nazivu pred premestitvijo oziroma imenovanjem poveča za en plačni razred pa ni relevantna, če je za novo delovno mesto tako ali tako določen višji plačni razred od plačnega razreda, ki ga je javni uslužbenec dosegel pred premestitvijo, in se tako na podlagi te določbe javni uslužbenec uvrsti v izhodiščni plačni razred tega novega delovnega mesta.

Dodajamo še, da enako v primeru drugega odstavka 19. člena ZSPJS, ki določa poseben institut določitve višje plače, ne gre za »napredovanje«, kljub umestitvi člena v V. poglavje z naslovom Napredovanje. Skladno z drugim odstavkom 19. člena ZSPJS se namreč lahko javnega uslužbenca, če obstajajo za to utemeljeni razlogi, ob zaposlitvi, premestitvi, imenovanju v naziv ali višji naziv uvrsti v plačni razred, ki je za največ pet plačnih razredov višji od plačnega razreda delovnega mesta oziroma naziva, vendar ne v višji plačni razred kot ga je možno doseči z napredovanjem. Torej gre pri določitvi plače na podlagi drugega odstavka 19. člena za poseben postopek, ki nima nobene zveze z napredovanjem oziroma s postopkom in načinom preverjanja izpolnjevanja pogojev za napredovanje, kot ga določajo na podlagi ZSPJS izdani podzakonski akti. Upoštevaje navedeno menimo, da pri obravnavi vprašanja, kako pravilno določiti plačni razred javnim uslužbencem, ki ob prehodu na delovno mesto v višjem tarifnem razredu ne izpolnjujejo pogoja glede izobrazbe, umeščenost 19. člena v V. poglavje z naslovom Napredovanje ne more biti relevantno.

Glede na pojasnjeno opredelitev prvega odstavka 19. člena ZSPJS, ki je torej pravilo ZSPJS v primeru premestitve na delovno mesto v višjem tarifnem razredu, pa menimo, da je to pravilo v primeru uporabe 14. člena ZSPJS treba upoštevati tako, da se zaposlenim določi plača v skladu s prvim odstavkom 19. člena ZSPJS, vendar se izhodiščni plačni razred novega delovnega mesta v primerih javnih uslužbencev, ki ne izpolnjujejo pogoja glede izobrazbe na podlagi 14. člena ZSPJS obravnava, kot da bi bil znižan za en oziroma dva plačna razreda. Javni uslužbenec na tako obravnavanem delovnem mestu sicer prav tako lahko napreduje za deset plačnih razredov, vendar je izhodiščni in končni plačni razred znižan za en ali dva plačna razreda.

Po našem mnenju je razmerje med členoma takšno, da je treba upoštevati obe določbi, vendar ne v smislu, katero določbo pri določitvi plače se uporabi najprej, ampak da se v primerih, ko javni uslužbenec ne izpolnjuje izobrazbenega pogoja, vendar v skladu z veljavno ureditvijo lahko opravlja delo na določenem delovnem mestu, 14. člen ZSPJS upošteva že pri določitvi izhodiščnega plačnega razreda delovnega mesta, na katerega se javni uslužbenec premešča, hkrati pa se uporabi tudi 19. člen ZSPJS, ki določa pravilo določitve plače glede na že doseženi plačni razred javnega uslužbenca z napredovanji na delovnem mestu, iz katerega se premešča.

ZSPJS v 14. členu namreč določa, da javnemu uslužbencu v primeru, ko javni uslužbenec opravlja delo na delovnem mestu z nižjo izobrazbo od zahtevane, pripada osnovna plača, ki je za dva plačna razreda nižja od osnovne plače delovnega mesta, na katerem opravlja delo. Glede na navedeno je 14. člen ZSPJS sistemska določba in je umeščena v poglavje IV. Določanje osnovne plače ter se veže na izhodiščni plačni razred delovnega mesta.

V konkretnem primeru javne uslužbenke z doseženimi 10 napredovanji na delovnem mestu Srednje medicinske sestre v intenzivni terapiji I, II (šifra delovnega mesta E035013), ki ste ga navedli v vašem zaprosilu, pa navedeno pomeni, da bi javna uslužbenka na delovnem mestu, na katerega se premešča, prejemala plačo določeno v skladu s pravilom prvega odstavka 19. člena ZSPJS za 36. plačni razred (doseženi 35. plačni razred +1 plačni razred na podlagi prvega odstavka 19. člena ZSPJS). Ob tem pojasnjujemo, da ne gre za novo delovno mesto, ampak se v primeru premeščanja konkretne javne uslužbenke na delovno mesto, na katerega javna uslužbenka nima ustrezne izobrazbe, to delovno mesto samo obravnava kot da bi bilo uvrščeno 2 plačna razreda nižje. Ob tem pa bo v konkretnem primeru razpon plačnih razredov konkretne javne uslužbenke, ki jih je možno doseči na delovnem mestu, na katerega se jo premešča, zaradi neustrezne izobrazbe javne uslužbenke posledično obsegal le plačne razrede od 32. plačnega razreda do 42. plačnega razreda, ne pa od 34. plačnega razreda do 44. plačnega razreda[[1]](#footnote-1). Javna uslužbenka je namreč zaposlena na delovnem mestu Srednje medicinske sestre v intenzivni terapiji I, II (šifra delovnega mesta E035013), pri čemer za delovno mesto Diplomirane medicinske sestre v intenzivni terapiji I, II (šifra delovnega mesta E037019), na katerega bo premeščena, ne izpolnjuje pogoja izobrazbe, saj ima z nižjo izobrazbo od zahtevane ter nima več kot 23 let delovne dobe.

Na delovnem mestu Srednje medicinske sestre v intenzivni terapiji I, II (šifra delovnega mesta E035013) je javna uslužbenka dosegla 10 napredovanj v plačne razrede pred 1. 4. 2019, saj iz dokumenta ne izhaja, da bi javna uslužbenka napredovala v plačni razred 1. 4. 2019. Razpon plačnih razredov možnih napredovanj na tem delovnem mestu na dan 7. 12. 2018, tj. pred uveljavitvijo Dogovora o plačah in drugih stroških dela v javnem sektorju (Uradni list RS, št. 80/18, v nadaljevanju: Dogovor) ter aneksov h kolektivnim pogodbam dejavnosti (Uradni list RS, št. 80/18), je bil od 24. plačnega razreda do 34. plačnega razreda. Na dan 8. 12. 2018 je razpon plačnih razredov možnih napredovanj od 25. plačnega razreda do 35. plačnega razreda, saj se je delovno mesto Srednje medicinske sestre v intenzivni terapiji I, II (šifra delovnega mesta E035013) s 8. 12. 2018 uvrstilo za 1 plačni razred višje. Javni uslužbenci na tem delovnem mestu pridobijo pravico do izplačila višje plače v skladu z Aneksom h Kolektivni pogodbi za zaposlene v zdravstveni negi (Uradni list RS, št. 80/18) glede na uvrstitev delovnega mesta na dan pred uveljavitvijo tega aneksa tako, da s 1. januarjem 2019 dobijo edini plačni razred povišanja,

Na delovnem mestu Diplomirane medicinske sestre v intenzivni terapiji I, II (šifra delovnega mesta E037019) je bil razpon plačnih razredov možnih napredovanj na dan 7. 12. 2018, tj. pred uveljavitvijo Dogovora o plačah in drugih stroških dela v javnem sektorju (Uradni list RS, št. 80/18, v nadaljevanju: Dogovor) ter aneksov h kolektivnim pogodbam dejavnosti (Uradni list RS, št. 80/18) od 32. plačnega razreda do 42. plačnega razreda. Na dan 8. 12. 2018 je razpon plačnih razredov možnih napredovanj od 34. plačnega razreda do 44. plačnega razreda, saj se je delovno mesto Diplomirane medicinske sestre v intenzivni terapiji I, II (šifra delovnega mesta E037019) s 8. 12. 2018 uvrstilo za 2 plačna razreda višje. Javni uslužbenci na tem delovnem mestu pridobijo pravico do izplačila višje plače v skladu z Aneksom h Kolektivni pogodbi za zaposlene v zdravstveni negi (Uradni list RS, št. 80/18) glede na uvrstitev delovnega mesta na dan pred uveljavitvijo tega aneksa postopno, in sicer s 1. januarjem 2019 prvi plačni razred povišanja, s 1. novembrom 2019 drugi plačni razred povišanja.

**I. Stanje na dan pred premestitvijo:**

Javna uslužbenka ima na dan pred premestitvijo na delovno mesto Diplomirane medicinske sestre v intenzivni terapiji I, II (šifra delovnega mesta E037019) na delovnem mestu **Srednje medicinske sestre v intenzivni terapiji I, II (šifra delovnega mesta E035013):**

* **uvrstitveni 35. plačni razred** (25. plačni razred + 10 plačnih razredov napredovanj pred 1. 4. 2019),
* **izplačilni 35. plačni razred** (25. plačni razred + 10 plačnih razredov napredovanj pred 1. 4. 2019).

**II. Stanje na dan premestitve na delovno mesto Diplomirane medicinske sestre v intenzivni terapiji I, II (šifra delovnega mesta E037019) :**

Na delovnem mestu Diplomirane medicinske sestre v intenzivni terapiji I, II (šifra delovnega mesta E037019) bo imela javna uslužbenka, upoštevajoč, da:

1. je od 8. 12. 2018 dalje razpon plačnih razredov možnih napredovanj na tem delovnem mestu od 34. plačnega razreda do 44. plačnega razreda, saj se je delovno mesto Diplomirane medicinske sestre v intenzivni terapiji I, II (šifra delovnega mesta E037019) s 8. 12. 2018 uvrstilo za dva plačna razreda višje;

2. javni uslužbenci na tem delovnem mestu pridobijo pravico do izplačila višje plače v skladu z Aneksom h Kolektivni pogodbi za zaposlene v zdravstveni negi (Uradni list RS, št. 80/18) glede na uvrstitev delovnega mesta na dan pred uveljavitvijo tega aneksa postopno, in sicer s 1. januarjem 2019 prvi plačni razred povišanja, s 1. novembrom 2019 pa drugi plačni razred povišanja;

3. javna uslužbenka za delovno mesto Diplomirane medicinske sestre ne izpolnjuje pogoja izobrazbe ter opravlja delo na delovnem mestu Diplomirane medicinske sestre v intenzivni terapiji I, II (šifra delovnega mesta E037019) z nižjo izobrazbo od zahtevane in nima več kot 23 let delovne dobe, zaradi česar je **njen razpon plačnih razredov možnih napredovanj zaradi uporabe drugega odstavka 14. člena ZSPJS od 32. plačnega razreda do 42. plačnega razreda,**

4. Zakon o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18) v prvem odstavku 19. člena določa, da se javni uslužbenec ob zaposlitvi, premestitvi na drugo delovno mesto oziroma imenovanju v naziv ali višji naziv uvrsti v plačni razred, v katerega je uvrščeno delovno mesto, za katerega je javni uslužbenec sklenil delovno razmerje, oziroma na katerega je bil premeščen, oziroma v plačni razred, v katerega je uvrščen naziv, v katerega je imenovan. Če bi bil javni uslužbenec zaradi premestitve na delovno mesto oziroma v naziv v višjem tarifnem razredu uvrščen v nižji ali isti plačni razred kot ga je dosegel z napredovanjem na delovnem mestu oziroma v nazivu pred to premestitvijo, se mu plačni razred na novem delovnem mestu oziroma v nazivu določi tako, da se že doseženi plačni razred na delovnem mestu oziroma v nazivu pred premestitvijo oziroma imenovanjem poveča za en plačni razred. Ne glede na določbo prejšnjega stavka javnega uslužbenca ni možno uvrstiti v višji plačni razred kot znaša najvišji plačni razred delovnega mesta oziroma naziva, na oziroma v katerega je javni uslužbenec premeščen oziroma imenovan, ki ga je možno doseči z napredovanjem:

* **uvrstitveni 36. plačni razred** (35. plačni razred + 1 plačni razred v skladu s prvim odstavkom 19. člena ZSPJS),
* **izplačilni 36. plačni razred** (35. plačni razred + 1 plačni razred v skladu s prvim odstavkom 19. člena ZSPJS[[2]](#footnote-2)).

Javna uslužbenka ima tako na dan premestitve enak izplačilni plačni razred in uvrstitveni plačni razred, tj. 36. plačni razred.

**III. Stanje na dan 1. 11. 2019:**

Javna uslužbenka na delovnem mestu Diplomirane medicinske sestre v intenzivni terapiji I, II (šifra delovnega mesta E037019) 1. 11. 2019 nima več pravice do povišanja za 1 plačni razred. Javna uslužbenka je namreč na delovnem mestu Srednje medicinske sestre v intenzivni terapiji I, II (šifra delovnega mesta E035013), ki se je s 8. 12. 2018 uvrstilo za 1 plačni razred višje, pridobila pravico do izplačila višje plače v skladu z Aneksom h Kolektivni pogodbi za zaposlene v zdravstveni negi (Uradni list RS, št. 80/18) glede na uvrstitev delovnega mesta na dan pred uveljavitvijo tega aneksa s 1. januarjem 2019 za prvi in edini plačni razred povišanja. Čeprav pridobijo javni uslužbenci na delovnem mestu Diplomirane medicinske sestre v intenzivni terapiji I, II (šifra delovnega mesta E037019) pravico do izplačila višje plače v skladu z Aneksom h Kolektivni pogodbi za zaposlene v zdravstveni negi (Uradni list RS, št. 80/18) upoštevajoč postopnost (glede na uvrstitev delovnega mesta na dan pred uveljavitvijo tega aneksa) s 1. novembrom 2019 drugi plačni razred povišanja, pa se 36. plačni razred javne uslužbenke ne more še dodatno povečati zaradi postopnega povišanja uvrstitve delovnega mesta, saj bi bila le-ta v tem primeru z morebitnim dodatnim povišanjem še za en plačni razred s 1. 11. 2019 v boljšem položaju kot javni uslužbenec, ki bi se premeščal na isto delovno mesto pred uveljavitvijo povišanja uvrstitev tega delovnega mesta v decembru 2018 oziroma po pridobitvi vseh plačnih razredov povišanj v skladu z aneksom.

Javna uslužbenka bo imela na dan 1. 11. 2019 tako še vedno:

* **uvrstitveni 36. plačni razred**,
* **izplačilni 36. plačni razred**.

S spoštovanjem,

 Po pooblastilu:

 mag. Branko Vidič

 vodja sektorja

1. V vašem dokumentu je napačno navedeno, da je razpon plačnih razredov možnih napredovanj na delovnem mestu Diplomirane medicinske sestre v intenzivni terapiji I, II (šifra delovnega mesta E037019) od 35. plačnega razreda do 45. plačnega razreda, ampak je razpon plačnih razredov možnih napredovanj na tem delovnem mestu v skladu z Dogovorom o plačah in drugih stroških dela v javnem sektorju (Uradni list RS, št. 80/18, v nadaljevanju: Dogovor) ter 2. členom Aneksa h Kolektivni pogodbi za zaposlene v zdravstveni negi (Uradni list RS, št. 80/18) od 34. plačnega razreda do 44. plačnega razreda. [↑](#footnote-ref-1)
2. Določbo prvega odstavka 19. člena ZSPJS se uporabi tako za uvrstitveni plačni razred, kakor tudi za izplačilni plačni razred. [↑](#footnote-ref-2)